หุ้นยุโรปปิดลบ ขณะจับตาประชุมเฟดสัปดาห์หน้า
ตลาดหุ้นยุโรปปิดลดลงเมื่อคืนนี้ (11 ก.ย.) เนื่องจากนักลงทุนมีความไม่มั่นใจต่อทิศทางของอัตราดอกเบี้ยสหรัฐ ก่อนที่ธนาคารกลางสหรัฐ (FED) จะจัดการประชุมในวันที่ 16-17 ก.ย. โดยนักลงทุนต่างจับตาแถลงการณ์หลังการประชุมเพื่อหาสัญญาณบ่งชี้การปรับขึ้นอัตราดอกเบี้ยเป็นครั้งแรกของเฟดในรอบเกือบ 10 ปี 
12 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1% ปิด (11 ก.ย.) ที่ 355.72 จุด, ดัชนี CAC-40 ตลาดหุ้นฝรั่งเศส ปรับตัวลง 47.81 จุด หรือ 1.04% ปิดที่ 4,548.72 จุด, ดัชนี DAX ตลาดหุ้นเยอรมันลดลง 86.88 จุด หรือ 0.85% ปิดที่ 10,123.56 จุด และดัชนี FTSE 100 ลดลง 38.05 จุด หรือ 0.62% ปิดที่ 6,117.76 จุด
ขณะที่ตลาดยังจับตาดูข้อมูลเศรษฐกิจจีนหลายรายการที่จะมีการเปิดเผยในวันอาทิตย์นี้ ได้แก่ ยอดค้าปลีกเดือนส.ค. การลงทุนในสินทรัพย์ถาวรเดือนส.ค. และผลผลิตภาคอุตสาหกรรมเดือนส.ค. เนื่องจากเศรษฐกิจจีนที่ชะลอตัวกำลังส่งผลกระทบต่อตลาดหุ้นทั่วโลก